SAPPE บวก 5% เก็งกำไร Q2 นิวไฮ โต 29% รับส่งออกเด่น-บาทอ่อนหนุน โบรกเคาะเป้า 43 บ.
SAPPE วิ่ง 5% โบรกชี้กำไรไตรมาส 2 นิวไฮ โต 29.1% อานิสงส์รายได้ส่งออกที่ยังโตแข็งแกร่ง และประสิทธิภาพการผลิตที่สูงขึ้นและบาทอ่อนค่าหนุน แนะนำราคาเป้าหมาย 43 บ.
SAPPE วิ่ง 5% โบรกชี้กำไรไตรมาส 2 นิวไฮ โต 29.1% อานิสงส์รายได้ส่งออกที่ยังโตแข็งแกร่ง และประสิทธิภาพการผลิตที่สูงขึ้นและบาทอ่อนค่าหนุน แนะนำราคาเป้าหมาย 43 บ.
1 ส.ค. 2565

ผู้สื่อข่าวรายงานว่า วันนี้ (1 ส.ค.65) ราคาหุ้น บริษัท เซ็ปเป้ จำกัด (มหาชน) หรือ SAPPE ณ เวลา 11:35 น. อยู่ที่ระดับ 38.75 บาท บวก 2 บาท หรือ 5.44% สูงสุดที่ระดับ 39 บาท ต่ำสุดที่ระดับ 36.75 บาท ด้วยมูลค่าการซื้อขาย 54.92 ล้านบาท

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์วันนี้ (1 ส.ค.65) ผู้บริหารตั้งเป้ารายได้ใน 5 ปีข้างหน้าแตะดับ 1 หมื่นล้านบาท จากสิ้นปี 64 ที่ 3.40 พันล้านบาท คิดเป็นอัตราการเติบโต 22% CAGR จะมาจากตลาดส่งออก เพิ่มขึ้น 15%-20% และในประเทศเพิ่มขึ้น 10% ภายหลังสิ่งที่เข้าไปลงทุนขยายตลาดในต่างประเทศราว 98 ประเทศ เริ่มส่งผลบวก
สำหรับปัจจุบันตลาดส่งออกหลัก ได้แก่ อินโดนีเซีย, ฟิลิปปินส์, เกาหลีใต้, ยุโรป, สหรัฐ และล่าสุดได้เจอ Rising Star คือ อินเดีย ที่แบรนด์ Mogu Mogu เป็นที่รู้จักมากขึ้น และ เติบโตอย่างมีนัยสำคัญใน 2 ไตรมาสที่ผ่านมา โดยตั้งเป้าจะเติบโตสูงถึงสามหลักในปีนี้ คาดรายได้อินเดียจะเติบโตเฉลี่ย 50% CAGR ใน 3 ปีนี้
ทั้งนี้ทางฝ่ายวิจัยคาดกำไรไตรมาส 2/65 ลุ้นทำ New High เติบโต 7.2% จากไตรมาสก่อน และเติบโต 29.10% จากงวดเดียวกันของปีก่อน มาจากรายได้ส่งออกที่ยังโตแข็งแกร่ง และประสิทธิภาพการผลิตที่สูงขึ้น กอปรกับบาทอ่อนค่า ช่วยหักล้างต้นทุน วัตถุดิบและบรรจุภัณฑ์ที่สูงขึ้นได้ทั้งหมด และคาดกำไรยังดีต่อเนื่องในไตรมาส 3/65 เพราะเป็น High Season ของธุรกิจ คาดกำไรสุทธิปี 65 โต 39.2% จากงวดเดียวกันของปีก่อน และคาดอัตราการเติบโตของกำไรปี 66-68 จะโตเฉลี่ย 18% CAGR ให้ราคาเป้าหมายปี 65 ที่ 43 บาท อิงค่า PE ที่ 23 เท่า ขณะที่ฐานะการเงินแข็งแกร่งไม่มีหนี้ ส่วน DE ต่ำเพียง 0.29 เท่า และคาดผลตอบแทนเงินปันผล 4.2%